da da id da hu da de en it da de da da da da da da da da sv da da da da da sv da nl da da da da da da da da da nl da da da da id da da en da da da nl da en da sv nl da da da da en da da nl da sv da da da da da de da en da da en da da da sv da da da nb da da da da da da da da da da da de da da da da it da it da it da it da da da da da da sv da de da da hu it da da da da nn nn
CONNEMARA PONYER AF OPRINDELIG TYPE, UD AF GODE BLODLINJER
MØRKHØJ CONNEMARA TAGER ET MEGET BEGRÆNSET ANTAL GÆSTEHOPPER TIL MØRKHØJS METEOR I 2023.
Vi har nu etableret et depot med frostsæd, hvilket muliggør, at et begrænset antal hopper kan blive insemineret på Højelse Hesteklinik, og vi planlægger at tage mod nogle ganske få hopper til bedækning i hånd. Vi har dog ikke mulighed for at lade gæstehopper gå på fold hos os i længere tid af gangen; det er derfor vigtigt, at man kender hoppens brunstperiode, før den ankommer.
Ring (gerne i aftentimerne) og hør nærmere.
Her kan du finde information om vores stutteri, vores ponyer og en liste over ponyer til salg.
Vores avlsmål har altid været kvalitativt i sit perspektiv; vi ønsker at avle connemaraponyer, både af type og af temperament. Ikke nødvendigvis mange af slagsen, men ponyer, der ikke kan forveksles med sportsponyer og andre udmærkede racer...
Efter en ihærdig indsats og mange ture til Højelse fik vi etableret et depot med frostsæd fra Meteor. Han sprang på fantomet, som om han aldrig havde lavet andet. Det var bare så mange år siden, vi fik lavet et tilsvarende depot for Boy, at vi blev lidt overvældet over processens omfang. Men nu er det på plads.
Elliot udvikler sig virkelig fint; han sætter nu krop som en rigtig lille bulderbasse, og storesøster Nellie er ved at få konkurrence som Meteors smukkeste afkom :-)
Beatha (blandt venner "Mummi") er ifolet. Vi anvendte vores frostsæd depot fra Kingstown Boy for første gang. Det virker. :-)
Nu går vi i tænkeboks for at beslutte, om vi skal lave et depot med sæd fra Meteor. Så kan man måske tilbyde hoppeejere ifoling på den måde...
27. maj kom årets første (og eneste føl) til verden: En lille hingstebasse efter Kiki og Meteor. Han kommer til at hedde Mørkhøjs Elliot. Alting omkring fødslen var ukompliceret. Kiki er en erfaren avlshoppe, som tillidsfuldt lader sine føl søge kontakt til mennesker næsten med det samme. Elliot er helbror til Nellie. Hun er en super flot et-års plag nu, så der er noget at leve op til. Foto af Elliot nederst på siden.
Lørdag d. 31. juli deltog vi i Avlsforeningens årlige Kårings- og Showarrangement på Sjælland. Vi havde gjort det til en ungdomsudflugt og stillede op med 3 hopper og deres respektive føl.
Det set up krævede en hel del planlægning og god hjælp fra venner og bekendte. Særligt tak til Anne skov, som brugte flere dage på at hjælpe med at forberede, fremvise og hjembringe alle ponyerne.
Det gik ikke så ringe endda:
Marge Rowley blev Grand Old Connnemara og Best in Show med 24 point.
Skatholm Kleopatra blev Reserve Best in Show og fik ligeledes 24 point.
Skatholm Kiki deltog i samme hoppeklasse som Kleopatra og fik 23 point.
Kikis datter, Mørkhøjs Nellie, fik 1. præmie og blev Championføl. Det glæder os dobbelt, da Nellie er første føl efter Mørkhøjs Meteor; vores hingst, som blev kåret i Class 1 sidste år.
Marges hingsteføl, Mørkhøjs Maverick, fik 1. præmie og blev bedste hingsteføl.
Det glæder os også, at Ritt Nygaard fremviste og mønstrede Mørkhøjs Athene (datter efter Skatholm Kiki) til en kåring i 1. klasse.
D. 28/6 fik Marge Rowley et hingsteføl efter Kingstown Boy. Det var to uger tidligt, men Marge har været stor som en bus længe, så vi anede det nok. Nu kan de to drenge få meget glæde af hinanden resten af sommeren.
Vi har besluttet ikke at tage gæstehopper næste år.
Til den tid har vi to hoppeplage, tre åringer og - måske - to føl. Pladsen vil være en stærkt begrænsende faktor.
D. 17/6 fik Skatholm Kleopatra et fint lille hingsteføl. Kleopatra var ikke meget for at lade nogen komme for tæt på, så der gik et par dage, før man måtte hilse på for alvor. Men nu, 6 dage senere, er han allerede blevet så selvstændig og energisk, at hun har svært ved at følge trop på folden.
Sæsonen er for længst skudt i gang: gæstehopperne ankommer til Boy og Meteor, og 19/5 blev Meteor far for første gang. Vi kalder hans første datter Mørkhøjs Nellie; Skatholm Kiki er moder. I mellemtiden har Boy, i en alder af 28, ifolet den første gæstehoppe. Vi venter to føl efter ham i år. Han virker nærmest mere frisk, end da han ankom i 2009.
Fotos af føl, åringer og resten af ponyerne kommer lidt senere på sommeren.
Bedst som man trode, at sæsonen var overstået, fik "vi" øje på de to ledige bokse i stalden, hvor Alba og Coriander har boet, før de begge rejste til nye, gode hjem...
Onsdag var vi derfor et smut i Malmø for at hente Glencarrig Sophia (Efter Manor Duke, udaf Glencarrig Countess (Glencarrig Knight)). Da DK er kommet i bad standing efter virusmutationen i mink, påbyder UK 14 dages karantæne til egne statsborgere, hvis de har været i DK. Det betød, at Parker Int. ikke kørte ind i DK, men satte Sophia af i Malmø.
Sophia er næsten samme alder som vores egen Tolka - og næsten præscis lige så stor. Efter et par dages indkøring, hvor Marge (Tolkas mor) opførte sig "henholdende" overfor Sophia, er hun nu accepteret, og de to rollinger har glæde af hinanden. Billede på undersiden "Ungdyr".
Lockinge Coriander er rejst til et nyt hjem. Hun er en skøn pony med masser af potentiale under rytter, og vi ønsker hende alt vel fremover.
D. 13/9 lykkedes det endelig at stille Meteor til kåring. Vi var udholdende - som det fremgår af teksten neden for - og det kunne betale sig.
Meteor blev kåret i 1. klasse med fine karakterer:
9 (type) - 9 (hoved, hals) - 8 (skulder) - 8 (overlinje) - 88 (fundament) - 7 (skridt) - 7 (trav) - 8 (galop). Løsspringning: 8,5 - 8,5 - 9
Vi har aldrig løssprunget Meteor i ridehus før, så vi forventede os mindre, end han gav os :-)
Det var en helt igennem fin dag. Vi lægger billeder på undersiden "Ponyer".
En meget lang sommers udfordring med at få udvalgte hopper ifolet kom til en succesrig afslutning, da Marge Rowley i starten af september blev scannet i fol. Marge havde besluttet sig til IKKE at ville have noget med en hingst at gøre, så længe Tolka (hoppeføllet) skal beskyttes. Vi "snød" hende og brugte insemination :-). Hun venter føl i juli 2021.
Den kommende vinter skal bruges på at studere "følpædagogik"; om alt og alle kommer vel gennem vinteren venter vi tre føl til næste år, hvilket sammen med to åringer vil give liv og glade dage i foldene. Så "ungdomsorienterede" har vi ikke været før, men det skal nok være nu, hvis vi skal have tid og kræfter.
Tidligere på sommeren viste det sig, at en af Boys døtre bar PSSM2 genet for P4. Den test, som lige nu anvendes for at finde genetiske anlæg for PSSM2, er dog stært kritisabel; ingen forskningsresultater er lagt frem, og der er ikke foretaget peer reviews. Alligevel valgte vi at lade Boy teste. Han kan ikke have givet det omtalte gen videre, da han ikke er bærer. Så ved vi det (for så vidt testen er til at stole på). Vi kan dog kun anbefale andre at spare de 1800 kr., som en test koster; vent til det tyske laboratorium tager sig sammen til at gøre deres videnskabelige fodarbejde færdigt.
Bekymrende er det selvfølgelig, hvis en masse connemaraavlere lige nu læner sig op ad resultaterne. Man må håbe, at de holder vand.
Mørkhøjs Alba er rejst hjemmefra. Hun skal fremover bo hos Christina ved Aarhus. Alba var ikke annonceret til salg, men Christina kiggede forbi på en tur rundt i "Connemara Danmark" og de faldt for hinanden. Et godt match, som vi glæder os til at følge i fremtiden.
Sidst på aftenen besluttede Marge Rowley sig endelig til at sætte et fint lille hoppeføl i verden. Den unge dame kunne alting nærmest fra starten, stå, hoppe, sutte og - hvilket en sjælden gang i mellem kan give anledning til udfordringer - skille sig af med føden af "den anden udgang" igen :-)
Marge kender os bedre denne gang. Tydeligvis - ikke så mange tilbagelagte ører og bedre plads til at sige Goddag. Se under Ungdyr for at finde et billede af mor og barn.
Efter aflysningen af forårets plageskue, hvor Meteor skulle være fremstillet til forhåndsgodkendelse, tænkte vi, at det nok igen i år skulle mislykkes at få ham vurderet:
Avlsforeningen tilbød imidlertid både os og andre, som var blevet ramt af aflysningen, et ekstraordinært dommerbesøg. Så i går blev Meteor forhåndsgodkendt (2/5) - i en pause i regnvejret. Det gik særdeles godt, og nu kan vi forberede ham til færdigkåring til sommer. Naturligvis i afventning af corona-tidsalderens mulige begrænsninger. Vi lægger billeder fra forhåndsgodkendelsen på hjemmesiden, når de er klar...
I denne weekend hentede vi Meteor hjem efter 3 mdr.s træning hos Ida, som nu sammenlagt har trænet ham i ca. 9 måneder. Det var helt efter planen, men det faldt desværre sammen med, at Ida i forrige weekend havde en slem rideulykke ved et springstævne i Aarhus, hvor hun brækkede sin højre lårbensknogle. Hun kommer derfor først i en saddel igen engang i eftersommeren. Vi ønsker hende held og lykke - hun har været en uvurderlig hjælp i vores arbejde med Meteor.
22/9 ankom Skatholm Kleopatra til matriklen. I særdeles god "sommerform", kan man sige.🙂
Se billeder under "hopper". Hun er en rigtig "Type 9" hoppe. Altså, baseret på kåringsresultatet, ikke blot vores egen vurdering...
Uger efter afmeldingen til kåringen fik vi så omsider resultatet af laboratorieprøverne. Der var ikke tale om den onderartede type infektion, vi havde frygtet, men om en "sommerforkølelse". Det blev vi ikke meget klogere af, men det kostede os muligheden for at deltage, da vi valgte at følge dyrlægens råd.
Derpå tog Lisbeth til Irland (kreditkortet var låst inde i skabet) og vi fik ærgrelsen lidt på afstand. Meteor var mere end ½ år i ridetræning i Svendborg og efterfølgende har vi trænet løsspringning et par måneder herhjemme. Han var klar. Så det kan han hurtigt blive igen.
Vi måler ham til 147 cm; han er 5 år og udvokset. Det er altså ikke et ræs mod tiden, tværtimod.
Måneders forberedelse frem mod tre ponyers deltagelse i årets kåring og show led skibbrud for godt en uge siden, da vores dyrlæge på det kraftigste frarådede, at vi transporterer ponyer uden for vores matrikel, idet en af ponyerne er ramt af en infektion. Tilsyneladende intet alvorligt, men heller ikke noget, man ønsker at sprede, hvis risikoen er der.
Vi har en klar ide om smittekilden, da der kun har været meget få personer "udefra" på vores ejendom de seneste uger. Men man ved aldrig noget med sikkerhed, så alt, man kan gøre, er at notere sig, hvem man måske skal være varsom med at få på besøg en anden gang lige op til et eksternt arrangement.
Surt, da vi nu igen har måttet trække Meteor fra en hingstekåring. Tiden går jo, og man tæller lidt på knapper, især fordi connemaraforeningen kun har et skud i "kåringsbøssen" per år. Hvilket igen kan give anledning til overvejelser...
På avlssiden har vi foreløbig ifolet Marge og planlægger at ifole endnu en hoppe i løbet af juli. Boy, den heldige fader, er nu 26 år gammel og still going strong. Det er noget af en alder at skulle være far i.
Flora har "fundet en rytter" med de rigtige forudsætninger for at udvikle hendes potentiale. En meget seriøs pige, som nok skal få glæde af Flora.
Tidligere på sommeren kom Mickey og hans Shetlandske ven, William (her på stedet tituleret "Sir William") på besøg for at holde Magellan med selskab. Det har taget toppen af al den energi, vi andre ellers kæmpede med dagligt. De hygger sig.
Nogle mærkedage kommer og går med et brag. Andre i stilhed.
På Avlsforeningens generalforsamling blev 25 års konflikt om foreningens logotildeling afsluttet.
I hvert fald i forhold til regelsættet.
Med 55 stemmer mod 4 blev vores forslag til en regelændring, der nu sidestiller anerkendte udenlandske hingste med danske, vedtaget.
Et ret sørgeligt kapitel i dansk connemara avls historie, med 3 retssager, et utal af uvenskaber og uværdig opførsel bør være overstået. Den ene side har næppe så meget at lade den anden høre her.
Lad os komme videre
LOGO KRIGEN ER FORBI
Vi har fået Athene hjem efter 3 mdr.s god træning. Vi hører, at hun er lærenem. :-)
Hun kan købes af den rette køber - for os er det vigtigt, at hun kommer til de rigtige rammer, hvis hun skal sælges nu og ikke senere. Vi har derfor kun gjort begrænset reklame for hende som salgsemne, men man kan altid ringe og få en snak.
Magellan udvikler sig helt utroligt fint. Bortset fra, at alle "drenge" i den alder har mere energi, end de sådan rigtigt kan komme af med. Vi bliver så brugt som "legedyr", når han får chancen...
Mørkhøjs Mickey M (6 mdr.) er rejst til sine nye ejere. Det forventer vi os meget af; det er seriøse folk, som helt sikkert vil give ham et indholdsrigt liv. Vi afventer, om de vil udnytte det hingstepotentiale, vi ser i ham, eller om han skal indlede en karriere som "verdens smukkeste vallak". Uanset hvad, er vi sikre på, at han vil gøre god reklame for Mørkhøj.
På undersiden "Salg" er nu et link til en video af Mørkhøjs Flora under træning.
Planen var at stille Meteor til kåring i år. En lille benskade har dog forhindret os i at træne ham fra ultimo juni til starten af august, så det må desværre vente. Det kan være, at vi deltager med en anden pony i stedet.
Mandag d. 4/6 fik Skatholm Kiki et nougatbrunt hingsteføl efter Kingstown Boy. Det skal blive interessant at følge den lille fyr, som jo har to helsøstre på henholdsvis 1 og 3 år. Hvordan vil han ligne - hvordan vil han ikke?
Seneste nyt er, at Glencarrig Fionn (omtalt nedenfor) efter sin hjemkomst til Irland har ifolet sidste års Supreme Clifden Champion. Beslutningen om at sende ham til Irland var altså god.
5/8 2017 var vi med 5 ponyer til Avlsforeningens kåring/show. Det gik overvældende godt. Dertil kom, at det var et arrangement med mange fine, typefaste avlsponyer.
I slutningen af august ankom Lockinge Coriander med sit hoppeføl, Chilham Casablanca (Buttercup) fra UK. Så blev der alligevel to føl ud af sæsonen 2017.
I januar 2018 kom Marge Rowley til Mørkhøj fra Irland. Hun var ifolet med Silver Shadow og fik i slutningen af april et meget velskabt og robust hingsteføl, som vi foreløbig regner med at kalde Magellan. Marge er efter den ikoniske avlshoppe Tolka Bridge, som i løbet af sit 36 år lange liv blev mor til en hel række første klasses hingste.
Begge de nytilkomne kan ses på undersiderne med ponypræsentationer.
Kort tid efter Marges ankomst solgte vi Glencarrig Fionn tilbage til Irland, hvor han den første sæson skal stå hos en avler ikke langt fra Clifden. Fionn boede 10 år hos os. Han var altid en fryd at se på, og han avlede et antal fine, 1. klasses hopper af den robuste "terrængående" type. Desværre faldt hans tid også sammen med nedgangen i avlsaktiviteten (Fionn ankom i 2008), og til sidst oplevede vi, at han spildte sin tid her: først og fremmest fordi DK ikke har nogen lokale shows af betydning.
Vi kan kontaktes på:
Mobil: +45 60 320 320 eller +45 53 57 32 74
Eller besøg vores facebook side:   Mørkhøj Connemara DK
(Det er også på facebook, vi slår de fleste nyheder op)
Mørkhøjs Elliot - godt en uge gammel